**În parte**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- O parte din mine trăieşte aici

Şi totuşi o parte lipseşte.

Mi-e greu să constat... Dacă ai ce să zici

Nu poţi ezita, deci, vorbeşte!

O parte din mine trăiește-n trecut,

Dar cealaltă parte-i prezentă,

Exist, oarecum, într-un fel absolut

Când tu mă priveşti. Iminentă

Devine furtuna... Ce flacără sunt

De n-ai înţeles, cercetează,

Eu n-o să te-ajut, dar un mic amănunt,

Trăiesc doar atunci când contează.

- O parte din tine îmi trece prin piept,

Pulsează frenetic, mă doare

Că cealaltă parte-i pierdută și-aștept

S-o aflu-ntre vise impare.

O caut cu gândul prin spaţiu şi timp,

Te simt când aici, când departe,

Perechea mea dulce din alt anotimp

Secunda la doi ne împarte.

O parte din mine eşti tu şi-mi asum

Trecut şi prezent, însă cine

Dictează destinul ciudat, ca şi cum

O parte ai luat-o cu tine.

Liliana Trif Ioan Grigoraș